La Conselleria plantejarà solucions als problemes de la CV35 abans de finalitzar l'estiu
17 de abril de 2024

• Els ajuntaments de l'Eliana i Sant Antoni de Benaixeve han mantingut una reunió conjunta amb la Direcció General d'Infraestructures i Projectes Urbans.

L'Ajuntament de l'Eliana ha mantingut una reunió de treball, junt amb el de Sant Antoni de Benaixeve, amb la Direcció General d'Infraestructures i Projectes Urbans per a tractar els problemes que genera a totes dues localitats les entrades i eixides a la CV35.

D'aquesta manera, l'alcalde de l'Eliana, Salva Torrent, al costat de la seua homòloga, Eva Tejedor, s'han reunit amb la directora general d'Infraestructures i Projectes Urbans, María José Martínez, juntament amb el personal tècnic de tots dos consistoris, per a plantejar alternatives viables que milloren la seguretat de les connexions en la CV35.

"Tenim principalment dos problemes. El més important i relatiu a la seguretat és l'eixida 16. Les retencions són tan elevades que col·lapsen un dels carrils i això provoca accidents. La situació ha d'abordar-se amb urgència i evitar la inseguretat en aquest tram de la via”, ha explicat Torrent.

La rotonda que dona entrada des de la CV35 a l'Eliana i a la zona residencial de Sant Antoni de Benaixeve no pot absorbir tant de trànsit. Per eixe motiu, tots dos consistoris han treballat conjuntament per a proposar alternatives com podria ser allargar el carril d'entrada a la rotonda o, en paral·lel, obrir un ramal per a poder doblar la via i que, directament, evite l'arribada de vehicles a la rotonda. També s'ha plantejat la possibilitat de millorar l'àrea de servei per a facilitar el trànsit fins a Montesano (Sant Antoni de Benaixeve).

La directora general va avançar que la concessionària, coneixedora de la situació d'inseguretat manifestada per l'Ajuntament de l'Eliana en multitud d'ocasions, està estudiant ja possibles solucions, s'han de fer aforaments (registrar els vehicles que utilitzen la via) per a proposar actuacions que milloren la seguretat. De la mateixa manera, va indicar que abans que finalitze l'estiu es mantindrà una altra reunió per a posar sobre la taula les solucions proposades.

En aquesta mateixa trobada s'ha tractat també els accessos a la CV35 des de Sant Antoni de Benaixeve. Entre altres opcions, s'ha parlat de millorar la senyalització, crear una nova eixida per a descongestionar la rotonda que uneix veïns i veïnes de Riba-roja de Túria, Sant Antoni de Benaixeve, l'Eliana i Bétera o col·locar un semàfor abans de la rotonda per a forçar els vehicles que accedeixen des de Bétera perquè no utilitzen la rotonda i alliberar així el trànsit.

En definitiva, “continuem treballant, proposant alternatives i buscant solucions per a millorar la seguretat viària dels nostres veïns i veïnes. El nostre objectiu és millorar els accessos al nostre poble”, ha indicat Torrent.